FC Midtjyllands Brian Priske bliver ny assistenttræner i FC København, hvor han afløser svenske Peter Wettergren

FCK-manager Ståle Solbakken har fundet sin nye assistent.

Nordmanden snupper ifølge Ekstra Bladets oplysninger Brian Priske fra konkurrenterne i FC Midtjylland og gør ham fra næste sæson til assistenttræner hos de nykårede danske mestre. Den oplysning har FCK efterfølgende bekræftet på deres hjemmeside.

Jobbet blev ledigt, da svenske Peter Wettergren blev fristet af et job som assistent for den kommende svenske landstræner Janne Andersson.

Se også: Eksperter hudfletter Zanka for pause-kommentar

Det skifte gik formelt set i orden fredag, men københavnerne har i et stykke tid vist, at det meget vel kunne ende sådan.

Derfor har Ståle Solbakken været på jagt efter en ny højre hånd, og den har han altså fundet i Herning, hvor Brian Priske i fem sæsoner har fungeret som assistenttræner i FC Midtjylland. Senest for Jess Thorup.

- Vi ser Brian som en stor kapacitet i den rolle. Han kender Alka Superligaen særdeles indgående og har en solid international erfaring både som spiller og træner, siger FCK-manager Ståle Solbakken til klubbens hjemmeside.

- Han er en ambitiøs træner, der har en god og stærk personlighed, som vi mener vil passe rigtigt godt ind i vores stab.

Jess Thorup (tv.) skal have ny assistent i FC Midtjylland. Brian Priske (th.) tager til FC København (Foto: Ernst van Norde)

Den tidligere landsholdsforsvarer nåede at spille en kort periode i FCM, inden Glen Riddersholm i sommeren 2011 gjorde ham til sin assistent.

Priske havde sin andel i guldet i 2014/15-sæsonen og har i FC Midtjylland blandt andet haft ansvaret for dødboldene.

På det punkt har midtjyderne set over de seneste sæsoner været bedst i Superligaen, og det er formentlig en af årsagerne til, at Solbakken henter Priske til sit team.

39-årige Priske har desuden selv erfaring fra udlandet, og karrieren toppede med en sæson i Premier League for Portsmouth for ti år siden.

Han har fået mange roser for sin indsats i det midtjyske, hvor han blev hængende, da Glen Riddersholm sidste sommer overraskende valgte at sige sit job op.

- Jeg er rigtigt glad og stolt over, at jeg får muligheden for at blive en del af FC København fra den nye sæson.

- Men der skal selvfølgelig heller ikke herske nogen tvivl om, at jeg sætter en stor ære i at gøre mit arbejde i FC Midtjylland færdigt, før jeg vil rette mit fokus mod FCK, siger Brian Priske til fck.dk.

Brian Priske stod i nogle uger med træneransvaret, indtil midtjyderne havde Jess Thorup på plads, men det samarbejde varede kun én sæson

For nu smutter 39-årige Brian Priske også fra heden. FC Midtjylland har tidligere på sæsonen sagt farvel til Lars Friis. Han er nu assistent for Glen Riddersholm i AGF.

FC Midtjylland har allerede fundet afløseren for Brian Priske. Det kan du læse mere om på linket herunder.

Kristian Bak stopper karrieren - og bliver assistent i FCM

Så meget tjener FCK-stjernerne

Her er Ståles ti kommende udfordringer